กระเป๋า Longchamp
กระเป๋านี้บางคนอ่านว่า ลองแชมป์ แต่จริงๆ แล้วอ่านว่า ลอง-ฌองป์ รู้มั้ยว่า กระเป๋า Longchamp เกิดขึ้นตอนสงครามโลก เศรษฐกิจหลังสงครามโลกครั้งที่ 2 หดตัวลง ธุรกิจแฟชั่นหลายบริษัทได้ปิดตัว เพราะไม่มีใครซื้อสินค้าแฟชั่นซึ่งถูกมองว่าเป็นสินค้าฟุ่มเฟือย  Longchamp มองเห็นอะไร และสามารถเติบโตได้อย่างต่อเนื่องมากว่า 70 ปี  ลงทุนแมนจะเล่าให้ฟัง
24 เม.ย. 2561

กระเป๋า Longchamp / โดย ลงทุนแมน
กระเป๋านี้บางคนอ่านว่า ลองแชมป์
แต่จริงๆ แล้วอ่านว่า ลอง-ฌองป์
รู้หรือไม่ กระเป๋า Longchamp เกิดขึ้นตอนสงครามโลก
เศรษฐกิจหลังสงครามโลกครั้งที่ 2 หดตัวลง
ธุรกิจแฟชั่นหลายบริษัทได้ปิดตัว
เพราะไม่มีใครซื้อสินค้าแฟชั่นซึ่งถูกมองว่าเป็นสินค้าฟุ่มเฟือย
Longchamp มองเห็นอะไร และสามารถเติบโตได้อย่างต่อเนื่องมากว่า 70 ปี
ลงทุนแมนจะเล่าให้ฟัง
ตอนแรก Longchamp ไม่ได้ขายกระเป๋า
ในปี 1948 บรรพบุรุษตระกูล “กาสแกร็ง” ได้สานต่อธุรกิจครอบครัวดั้งเดิมที่จัดจำหน่ายยาสูบ
โดยผลิตไปป์ที่ตกแต่งด้วยเครื่องหนังที่กรุงปารีส ประเทศฝรั่งเศส
ธุรกิจนี้สามารถสร้างรายได้อย่างมาก โดยเป็นที่ชื่นชอบในหมู่ทหารที่มาอาศัยอยู่ในกรุงปารีส รวมถึง ราชาเพลงร็อก แอนด์ โรลล์ “เอลวิส เพรสลีย์” ก็เป็นลูกค้าของตระกูลกาสแกร็ง
ในตอนแรก บริษัทใช้ชื่อ Jean Cassegrain et compagnie แต่เนื่องจากชื่อสกุล Cassegrain ได้ถูกญาตินำไปใช้ใน ธุรกิจจัดจำหน่ายกระดาษ จึงได้เปลี่ยนชื่อมาเป็น Longchamp
Longchamp อ่านว่า “ลอง-ฌองป์” แปลว่า ลู่วิ่งในสนามม้า
สมัยนั้น กีฬาแข่งม้าเป็นกีฬายอดนิยมทั่วทวีปยุโรป และสนามแข่งม้าแห่งแรกของชาวปารีสชื่อ Hippodrome de Longchamp ที่มีประวัติยาวนานกว่า 161 ปี ตั้งแต่สมัยนโปเลียนที่ 3
สิ่งเหล่านี้ได้ถูกถ่ายทอดลงไปในโลโก้คนขี่ม้าของ Longchamp ตั้งแต่นั้นมาจนถึงปัจจุบัน
ด้วยความคิดการเติบโตแบบยั่งยืนของ ตระกูลกาสแกร็ง
พวกเขาได้เล็งเห็นว่า ความต้องการของอุปกรณ์ยาสูบลดลงอย่างมาก เนื่องจากสงครามโลกได้จบลง และกลุ่มลูกค้าหลักเป็นทหาร ที่มาจากต่างประเทศ กำลังจะกลับประเทศบ้านเกิด
การขยายกลุ่มสินค้าก็ได้เกิดขึ้น
แต่ใครจะไปรู้ว่า Longchamp ตอนแรกไม่ได้ขายให้ผู้หญิง
Longchamp เน้นสินค้าไปที่เครื่องหนังสำหรับผู้ชาย
เช่น กระเป๋าสตางค์ และเครื่องประดับต่างๆ รวมไปถึงกระเป๋าเดินทาง และมีการริเริ่มขยายธุรกิจ ไปตลาดต่างประเทศ
โดย Longchamp สนใจโอกาสในการเติบโตของตลาดเอเชีย เป็นพิเศษ และเป็นแบรนด์ยุโรปบริษัทแรก ที่มีการจัดจำหน่ายในประเทศฮ่องกง, ญี่ปุ่น และสิงคโปร์
ในปี 1980 จากการวิเคราะห์สภาพตลาด Longchamp ได้เล็งเห็นถึงกำลังซื้อของผู้หญิงที่สูงกว่า โดยนำพฤติกรรมการใช้ชีวิตประจำวันมาเป็นโจทย์
สมัยก่อน ผู้หญิงเน้นการซื้อกระเป๋าเพื่อการใช้สอยเป็นหลัก และผู้หญิงสมัยนั้น ไม่นิยมการใช้ถุงพลาสติก รวมถึงปริมาณขยะที่เกิดขึ้นจากการจับจ่ายใช้สอยมีค่อนข้างมาก
Longchamp ก็ได้ริเริ่มพัฒนากระเป๋าสตรี จนกระทั่งมาถึงรุ่นยอดฮิตตลอดกาล ที่เป็นกระเป๋าที่ใช้วัสดุไนลอนรุ่นแรกของโลกโดยยังคงเสน่ห์ของเครื่องหนังไว้ที่หูจับ
กระเป๋ารุ่นนี้ชื่อว่า “Le Pliages” อ่านว่า เลอ-ปลิยาจ เป็นภาษาฝรั่งเศสแปลว่า พับ ซึ่งได้แรงบันดาลใจมาจากศิลปะการพับกระดาษโอริงามิจากประเทศญี่ปุ่น
กระเป๋าพับได้ผลิตจากไนลอนตอบโจทย์ของผู้หญิงสมัยนั้นอย่างไร?
Le Pliages นับเป็นหนึ่งในนวัตกรรมที่เปลี่ยนแปลงวงการกระเป๋าสตรีในสมัยนั้น
แรงบันดาลใจในการนำไนลอนมาใช้เพื่อตอบโจทย์ผู้หญิงสมัยนั้น มาจาก “เต็นท์ของทหาร” เพราะมีคุณสมบัติคือ น้ำหนักเบา ทนทาน และกันน้ำได้
ที่สำคัญที่สุดคือการพับเก็บได้ ผสมผสานกับธุรกิจแฟชั่นดั้งเดิมของ Longchamp จึงกลายมาเป็นส่วนผสมที่ลงตัวระหว่างความสะดวกสบายเพื่อประโยชน์ใช้สอย กับความหรูหรา
ปัจจุบัน ธุรกิจครอบครัวของตระกูลกาสแกร็งได้ดำเนินมาถึงทายาทรุ่นที่สาม และประสบความสำเร็จมากมาย
Longchamp มีสาขาทั่วโลกกว่า 80 ประเทศ มีร้านจัดจำหน่ายทั้งหมดประมาณ 1,500 ร้าน
และมียอดขายปี 2016 กว่า 2 หมื่นล้านบาท
ใครจะไปคิดว่า กระเป๋าไนลอนจะมียอดขายเป็นหมื่นล้าน
หลายคนถามหา “โอกาส” เพื่อที่จะประสบความสำเร็จ แต่จริงๆ แล้ว เราอาจสามารถสร้างโอกาสขึ้นมาเองได้อย่างตระกูล กาสแกร็ง
..โอกาสครั้งแรกของพวกเขามาจาก “ทหารผ่านศึก” ที่นิยมสูบยาสูบ พวกเขาจึงทำอุปกรณ์ยาสูบตกแต่งด้วยหนังขึ้นมาขาย..
..ครั้งที่สอง เขาเห็นว่าหนังที่นำมาใช้กับอุปกรณ์ยาสูบ สามารถนำมาทำเป็นสินค้าอื่นได้ และสามารถขยายธุรกิจไปต่างประเทศได้เช่นกัน..
..ครั้งที่สาม พวกเขาวิ่งเข้าหาโอกาสอีกครั้งจากการวิเคราะห์พฤติกรรมการใช้จ่ายของผู้หญิง และใช้การสังเกตเป็นหลัก จนได้กระเป๋ายอดฮิต Le Pliages ที่อยู่มาจนถึงปัจจุบัน..
ที่น่าสนใจคือ พวกเขาไม่เคยรอโอกาส แต่วิ่งเข้าหามันตลอด 70 ปีที่ผ่านมา..
----------------------
<ad> นอกจากเรื่องกระเป๋าแล้ว ลองมาดูเฟอร์นิเจอร์ดีไซน์หรูมีคุณภาพ
ขอแนะนำ 'งานไม้ ที่เป็นได้มากกว่าเฟอร์นิเจอร์'
อุด-ทะ-ยาน [ut-tha-yan] เฟอร์นิเจอร์งานไม้ของกลุ่มคนที่เรียกตัวเองว่าเป็น 'Wood Slab Enthusiasts' หรือ 'ผู้ที่รักในงานไม้แผ่นเดียว' โดยให้ความสําคัญและคุณค่าของการคงรูปทรงธรรมชาติ ผสมผสานกับการออกแบบที่ทันสมัย
ติดต่อสอบถามข้อมูลเพิ่มเติมได้ที่ tel: 09-242424-71 / Line ID: @utthayandesign / FB & IG: Utthayan / website: 
----------------------
Reference
-
-
-